དྭགས་པོ།
མཉམ་མེད་དྭགས་པོ་རིན་པོ་ཆེའི་རྣམ་ཐར་ནི། དེ་ཡང་སྐུ་འཁྲུངས་ཡུལ་གཉལ་གྱི་སེ་བ་ལུང༌། གདུང་སྙི་བ། ཡབ་དབུ་གཙོ་རྒྱ་འབར། ཡུམ་ཤོ་རོམ་བཟའ་ཚེ་ལྕམ་གཉིས་ལ་སྲས་གསུམ་ཡོད་པའི་ཆེ་བ་བླ་མ་རིན་པོ་ཆེ། དེ་འོག་རྒྱ་པ་གསེར་རེ། ཆུང་བ་གྲགས་པ་སེང་གེ །རྒྱལ་པ་གསེར་རེ་ལ་སྲས་གསུམ་ཡོད་པའི་ཆེ་བ་སློབ་དཔོན་སྒོམ་པ། དེ་འོག་སྒོམ་ཆུང་ཆུང་བ་གྲགས་མཛེས་སོ། གྲགས་པ་སེང་གེའི་སྲས་སློབ་དཔོན་ཇོ་སྲས་མཆེད་གཉིས་ཡིན་ལ། ཆེ་བ་བླ་མ་རིན་པོ་ཆེ་ངོ་མཚར་བའི་ལྟས་བཅས་མེ་ལུག་ལ་སྐུ་བལྟམས། སྐུ་གཟུགས་ཤིན་ཏུ་མཛེས་ཤིང་ཡིད་དུ་འོང་བ་ཞི་བ་དུལ་བ། ཤེས་རབ་ཤིན་ཏུ་ཆེ་བར་བཞུགས་པས་མཚན་སྙི་བ་ཀུན་དགའ་བྱ་བར་གསོལ། དགུང་ལོ་བཅུ་གཅིག་ལོན་ནས་གསོ་རིག་ལ་མཁས་པར་སྦྱངས། ཉེར་གཅིག་དུས་འཆིམ་ཇོ་སྲས་ཀྱི་བུ་མོ་ཁབ་ཏུ་བཞེས། སྲས་མིང་སྲིང་གཉིས་བྱུང་ཞིང་དར་རྒྱས་ལེགས་པོར་ཡོད་དུས་དེར། དགུང་ལོ་ཉེར་དྲུག་ལ་སྲས་ཤི་བའི་རོ་རིར་བསྐྱལ་ནས་ཚུར་ཕྱིན་པ་དང༌། སྲས་མོ་ཡང་དེར་ཤི། དེ་དང་མ་འགྱང་པར་ཇོ་མོ་ཡང་ལོ་ནད་སྟན་འབྱར་བྱུང་ནས་ཤི་བར་ཐག་ཆོད་རུང༌། ལྷ་རྗེ་གཟུགས་མཛེས་པར་ཆགས་ནས་ད་ཁྱེད་ཁྱིམ་བཟུང་ངམ་ཟེར་མཆི་མ་ཕྱུང༌། དེར་ལྷ་རྗེ་ཁྱིམ་མི་བཟུང་བར་རབ་ཏུ་བྱུང་ནས་ཆོས་བསྒྲུབ་པའི་ཁས་བླངས་པས་ཡིད་བདེ་ནས་ཤི། རྒྱུ་ནོར་རྣམས་དགེ་རྩར་བཏང་ནས་དགེ་བཤེས་ཤ་བ་གླིང་པར་རབ་བྱུང་བསྙེན་པར་རྫོགས་པར་མཛད། མཚན་བསོད་ནམས་རིན་ཆེན་དུ་བཏགས། བྱ་འདུལ་བ་འཛིན་པ་ལས་འདུལ་བ་ལ་སོགས་གསན། མང་ཡུལ་གྱི་བློ་ལྡན་ལས་ཕ་རྒྱུད་མ་རྒྱུད་ཀྱི་སྐོར་དང༌། ཟངས་དཀར་བ་ལས་བདེ་མཆོག་སྐོར་གསན། དྭགས་པོ་འདུལ་འཛིན་དང༌། དགེ་བཤེས་སྒྲེ་པ་སོགས་བརྟེན་ཅིང་མདོ་ཕྱོགས་དང༌། དབུ་རུ་སྟོད་ནས་དགེ་བཤེས་སྙུག་རུམ་པ་དང་རྒྱ་ལྕགས་རི་གོང་ཀ་བ་མང་ར་སྒོམ་བརྩོན་བྱ་ཡུལ་སོགས་ལས། སྐྱེས་བུ་གསུམ་གྱི་ལམ་རིམ་བྱང་ཆུབ་སེམས་ཀྱི་གདམས་པ་སོགས་བཀའ་གདམས་པའི་ཆོས་རྣམས་རྫོགས་པར་གསན། སྒྲོ་འདོགས་ཆོད་པར་མཛད་ནས་ད་ནི་སྒྲུབ་པ་ལ་བརྩོན་དགོས་སྙམ་ནས་ཕ་མེས་ཀྱི་བཞེངས་པའི་སེར་ཀ་བྱ་བའི་གཙུག་ལག་ཏུ་སྒྲུབ་པ་མཛད། ཏིང་ངེ་འཛིན་བཟང་པོ་སྐྱེས། ས་བཅུ་པའི་སྔ་ལྟས་རྨི་ལམ་དུ་ཤེས། སྐུ་ལ་ཤིག་སྲོ་མེད། དེ་ནས་ནམ་ཟླ་དཔྱིད་ཀར་ལྕགས་རིའི་ལྷོ་ཕྱོགས་སུ་སྐྱོ་བསངས་ལ་བྱོན་ནས། ཐུགས་ཏིང་ངེ་འཛིན་དང་ཕྱག་གིས་ཡི་དྭགས་ཆུ་སྦྱིན་མཛད་ནས་བཞུགས་པར། སྤྲང་པོ་གསུམ་གྱིས་ཤིག་སྲོ་འཐུ་བཞིན་ཡོད་པ་ལས། སྤྲང་པོ་གཅིག་ན་རེ། འོ་སྐོལ་བསོད་ནམས་ཆུང་བ་ལ་རྩོལ་བ་མི་དགོས་པར་ཟན་རྡོག་ཆེ་བ་རེ་དང་ལོ་ཚོད་ཕོར་པ་རེ་འཐུང་རྒྱུ་ཡོད་ན་ལྟ་ཅི་ཟེར། གཅིག་ན་རེ། དེ་འདྲ་ལ་ཡིད་སྨོན་མ་བྱེད་མངའ་བདག་རྩེ་ལྡེ་བ་འདྲ་བ་རེ་ཡིན་ན་དགའ་མོད་ཟེར། གཅིག་ན་རེ། མངའ་བདག་རྩེ་ལྡེ་བ་ལ་འཆི་བ་ཡོད། མི་ལ་རས་པ་འདྲ་བའི་གྲུབ་ཐོབ་ལུས་ལ་གོས་མི་དགོས་ཤིང་ཁ་ལ་ཟས་མི་དགོས་པ། ཟས་མེད་ན་མཁའ་འགྲོས་བདུད་རྩི་འདྲེན། སེང་གེ་ལ་ཆིབས་ནས་ནམ་མཁའ་ལ་འཕུར་འགྲོ་བ་དེ་ལྟར་ཡིན་ན་དགའ་མོད་ཟེར། དེར་བླ་མ་རིན་པོ་ཆེའི་མཚན་ཐོས་པ་ཙམ་གྱིས་ལུས་བ་སྤུ་ཟིང༌། མིག་མཆི་མ་འཁྲུགས་ཏེ་འགྲོ་རྒྱུ་མ་བྱུང༌། དེ་ནས་བྲང་ཁང་དུ་ཡན་ལག་བདུན་པ་འབུལ་བ་ལ་འཕྲོ་སྟོར་བཞིན་སོང༌། །ང་ཅི་རེད་འདུག་སྙམ། འཇིག་རྟེན་ཁམས་ཐམས་ཅད་ཡིད་ཡུལ་དུ་ཤར་བའམ། སེམས་ཅན་ཐམས་ཅད་ཀྱི་སེམས་ཤེས་པ་སྙམས་བྱེད་དེ། དགོང་ཐུན་ཁར་སྤྲང་པོ་དེར་འདྲི་བར་ཕྱིན་པས་སྤྲང་པོ་རྣམས་མགྲོན་ཁང་ཞིག་ཏུ་ཉལ་འདུག །ད་ནང་ཁྱོད་ཀྱི་གླེང་བའི་བླ་མ་དེ་གར་བཞུགས། དེའི་བླ་མ་དེ་གང་ཡིན། གདམས་ངག་ཅི་གནང༌། ས་ཆ་གར་ཡོད་ཅེས་དྲིས་པར༌། བླ་མ་གུང་ཐང་མི་ལ་རས་པ་ཡིན། གོང་མ་མར་པ་ལོ་ཙཱ། དེའི་བླ་མ་ནཱ་རོ་པ་ཡིན་ཟེར། གདམས་ངག་ནཱ་རོའི་ཆོས་དྲུག་དང་དགྱེས་རྡོར་གྱི་གདམས་པ་གནང་ཟེར། མི་རྣམས་ཀྱིས་མཇལ་སྐབས་མཐོང་སྣང་སྣ་ཚོགས་སུ་མཐོང་ཟེར། ཁོང་གྲགས་པ་ཆེ་བས་དྲིས་ནས་སོང་དང་ཤེས་ནི་འོང་ཟེར། དེ་ནས་དཀོན་མཆོག་ལ་མཆོད་པ་བྱས། གསོལ་བ་བཏབ་ནས་ཉལ་བའི་རྨི་ལམ་ལ་རག་དུང་ཞིག་བུས་པས་འཛམ་བུའི་གླིང་དུ་ཐོས་པ་རྨིས། དེང་སང་རག་དུང་འདི་འདྲ་བ་དབུས་གཙང་གཉིས་ན་མེད་བྱས་རྨིས། གཞན་ཡང་རྔ་བོ་ཆེ་སོགས་ལྟས་མི་འདྲ་བ་བཟང་བར་རྨིས། དེ་ནས་ཞིང་བཟང་པོ་ཞིག་ཡོད་པ་གསེར་སྲང་དོ་ལ་བཙོང༌། ལྕགས་རི་བ་སོགས་དགེ་བའི་བཤེས་གཉེན་རྣམས་མཇལ་ནས་ཞུས་པས་བཀས་གནང༌། འོན་ཀྱང་རྟགས་མ་བྲལ་བར་ཤོག་ཟངས་ངས་བརྡུང་ཟངས་སྐད་མིས་འདོན་པ་ཞིག་འདུག་སྟེ་ཐབས་མེད་གསུངས། དེ་ནས་ས་མོ་གླང་གི་ལོ་ལ་བོང་ཚུགས་ཀྱི་ཟླ་བ་ཕྱེད་གཉིས་ཀྱི་ས་བཅད་ནས་ཞག་བཞི་བཅུས་ཚོང་དུས་མགུར་མོར་ཕྱིན། དེ་ནས་མགོ་ཡམས་བྱ་བའི་སྙུན་དྲག་པོ་གཅིག་བྱུང་ནས་ཉིན་ཞག་བདུན་དུ་ལུས་པ་ལས། རྗེ་བཙུན་བཞུགས་པའི་གངས་དེ་ལ་བལྟ་ཞིང་གསོལ་བ་བཏབ་པས་བསྙུང་དེ་ལས་གྲོལ་བར་གྱུར། དེ་ནས་སྤྲོ་བདེ་བཀྲ་ཤིས་སྒང་དུ་བྱོན་ནས་དེར་བཞུགས། ཕྱི་དེའི་ནང་པར་བུད་མེད་རྒན་མོས་ལོ་རྒྱུས་བཤད་པས་ཐུགས་རྒྱལ་ཅུང་བཞེས་པས་མཇལ་ཁ་མ་བྱུང༌། བླ་མར་གསོལ་བ་བཏབ་ནས་བཞུགས་པས་ཉིན་གཅིག་བླ་མའི་མདུན་དུ་ཤོག་གསུངས། དེར་བླ་མ་ཕ་བོང་ཞིག་གི་སྟེང་དུ་བཞུགས་ཤིང་རས་པ་རྣམས་ཀྱི་བསྐོར་ནས་འདུག །དེར་ཕྱག་འཚལ་ཞིང་གསེར་སྲང་གང་དང་ཇ་ཟི་བོལ་གཅིག་ཕྱག་རྟེན་བྱས་པ་ལ། གསེར་དང་བན་རྒན་བློ་མི་མཐུན། ཇ་ལ་བསྐོལ་བའི་ཐབ་ཁ་མེད། ཁྱེད་རང་བསྒྲུབ་པའི་ཆ་རྐྱེན་གྱིས་གསུངས་ནས་མ་བཞེས། ཆང་ཐོད་ཕོར་གང་གསོལ་འཕྲོ་གདའ་བ་གནང་བས། རྟེན་དགེ་སློང་ཡིན་པ་དང་སྐུ་འཁོར་མང་བས་ལེན་མ་ནུས་པ་ལ། རྣམ་རྟོག་མ་མང་འཐུང་གསུངས། དེར་ལྷག་མ་མ་ལུས་པར་འཐུང་བས། བརྒྱུད་པ་ཟིན་ཅིང་གདམས་ངག་མ་ལུས་པའི་སྣོད་དུ་གྱུར་པར་མཁྱེན་ཏེ། དེ་ནས་ཕ་བོང་གཅིག་གི་འོག་དེར་འཁན་པ་དང༌། རི་ཤོ་ཁོག་མོ་དང༌། ཤང་ཤིང་རྣམས་བསྡུས་ནས་ཕྱེད་སྤྱིལ་བ་བྱས། ཡོན་བདག་མོ་དཀོན་འབར་དང༌། འབར་སེང་གཉིས་ལ་གསེར་ཞོ་རེ་གཙོང་བའི་རིན་ཕྱེ་བླང་ནས་ཁྲིད་ཞུས། བླ་མའི་ཞལ་ནས། ཁྱེད་ལ་དབང་བསྐུར་གྱི་བཀའ་ཡོད་དམ་གསུངས། དགེ་བཤེས་མང་ཡུལ་བློ་ལྡན་ཤེས་རབ་ལས་གསང་འདུས་ཀྱི་དབང་བཞི་རྫོགས་པར་ཞུས། དགྱེས་རྡོར་གྱི་དབང་ལན་གཉིས། བདག་མེད་མའི་བྱིན་རླབས་དང་གསུམ། ཇོ་བོ་ལུ་ཧི་པའི་བཀའ་བབས་རིན་ཆེན་རྒྱན་དྲུག་མའི་བྱིན་རླབས་དང༌། གཞན་ཡང་བླ་མ་མང་པོ་ལས་དབང་བསྐུར་མང་དུ་ཐོབ། ང་ལ་ཞག་བཅུ་གསུམ་དུ་མི་འཆོར་བའི་ཏིང་ངེ་འཛིན་བཟང་པོ་ཡོད་ཞུས་པས། ཧ་ཧ་གསུང་ཞིང་གད་མོ་ཆེན་པོ་གཅིག་མཛད་ནས༌། བྱེ་མ་བཙེར་བ་ལ་མར་ཁུ་མི་འོང༌། ཡུངས་ཀར་བཙེར་བ་ལ་མར་ཁུ་འོང་བ་ཡིན། དེ་འདྲ་ལ་དགོས་པ་མེད། ང་ཡི་གཏུམ་མོ་ཨ་ཐུང་གི་སྲོག་རྩོལ་འདི་སྒོམ་དང༌། སང་ད་བཟོད་སེམས་ཀྱི་ངོ་བོ་མཐོང་ནས་འོང་གི་ཐབས་ལམ་སྒོམས་ཤིག་གསུངས། དེ་ནས་བླ་མ་ལྷ་རྗེ་ལ་རྨི་ལམ་གྱི་ལྟས་བྱུང་བའི་དོན་མགུར་དུ་ཞུས་པ། །མདངས་སུམ་གཉིད་ཀྱི་རྨི་ལམ་ན། །ཡ་ཀི་སྤྱི་བོའི་གཙུག་རུམ་ན། །གཡུ་འབྲུག་སྔོན་མོ་འཁྱིལ་བ་རྨིས། །གཡུ་ཡི་ན་བུན་འཐིབས་པ་རྨིས། །དུང་གི་ཁུ་འཕང་བབས་པ་རྨིས། །གཡས་སུ་ཁྱུང་ཞིག་ལྡིང་བ་རྨིས། །གཡོན་དུ་རྒོད་ཅིག་འཁོར་བ་རྨིས། །དཔྲལ་བར་ཉི་མ་ཤར་བ་རྨིས། །གལ་ཏ་འཕྲག་ལ་བཀལ་བ་རྨིས། །གླང་དཀར་ཕྱག་ན་བསྣམས་པ་རྨིས། །རྒྱབ་ཏུ་དགྲ་ལྔ་བསད་པ་རྨིས། །མདུན་དུ་ཆུ་མིག་བརྡོལ་བ་རྨིས། །འོག་ན་སེང་གེ་ཞོན་པ་རྨིས། ཞེས་ཞུས་པས། བླ་མའི་ཞལ་ནས། ཨེ་མ་སྐལ་ལྡན་ལས་འཕྲོ་ཅན། །རྨི་ལམ་མི་ངན་རྨི་ལམ་བཟང༌། །སྐྱེས་བུ་ལས་དང་སྐལ་པར་ལྡན། །ཡ་ཀི་སྤྱི་བོའི་གཙུག་རུམ་ནས། །གཡུ་འབྲུག་སྔོན་མོ་འཁྱིལ་བ་དེ། །བླ་མ་རྗེ་བཙུན་བཞུགས་པ་ཡིན། །གཡུ་ཡི་ན་བུན་འཐིབ་པ་དེ། །སངས་རྒྱས་ཞིང་ཁམས་སླེབས་པ་ཡིན། །དུང་གི་ཁུ་འཕང་འབབ་པ་དེ༌། །ཉོན་མོངས་ཐ་བ་སྤང་པ་ཡིན། །གཡས་ན་ཁྱུང་ཅིག་ལྡིང་བ་དེ། །དཔའ་བོ་དཔའ་མོ་འཁོར་བ་ཡིན། །གཡོན་ན་རྒོད་ཅིག་ལྡིང་བ་དེ། །རིག་འཛིན་ཕོ་མོ་འཁོར་བ་ཡིན། །དཔྲལ་བར་ཉི་མ་ཤར་བ་དེ། །འཕགས་པའི་སྤྱན་གྱིས་གཟིགས་པ་ཡིན། །གལ་ཏ་ཕྲག་ལ་བཀལ་བ་དེ། །ཐབས་ཤེས་ཟུང་དུ་འབྲེལ་བ་ཡིན། །གླང་དཀར་ཕྱག་ན་བསྣམས་པ་དེ། །བག་ཆགས་དབྱུགས་པས་དེད་པ་ཡིན། །རྒྱབ་ཏུ་དགྲ་ལྔ་བསད་པ་དེ། །དུག་ལྔ་རྩད་ནས་བཅད་པ་ཡིན། །མདུན་དུ་ཆུ་མིག་བརྡོལ་བ་དེ། །རྣལ་འབྱོར་བསོད་ནམས་སྐྱེས་པ་ཡིན། །འོག་ན་སེང་གེ་ཞོན་པ་དེ། །བདུད་བཞི་ཟིལ་གྱིས་མནན་པ་ཡིན། །ཅེས་གསུངས་སོ། །དེ་ནས་རྗེ་བཙུན་བལ་ཡུལ་དུ་འབྱོན་གསུངས་པས། འཁོར་རྣམས་བལ་ཡུལ་དུ་ཚད་པ་ཡོད་ཟེར་ནས་སེམས་ནད་བྱེད་ཅིང་འདུག །ཁོ་བོ་ནི་ཚད་པས་ཤི་ཡང་ཆགས་ཕྱིར་འགྲོ་དགོས་སྙམས་པ་ལ། བྲིན་ནས་བླ་མ་འབྱོན་པར་ཐོས་ནས་ཕྱར་བ་ཆེན་པོ་བཏང་ཞིང་ཕྱག་རྟེན་གསེར་ཞོ་གསུམ་དང་འབྲས་མང་པོ་སྤུངས་ཡང་མ་བཞེས་ཏེ། དེའི་ནང་པར་བྱོན་ཏེ་བྲག་རྩ་གཅིག་ཏུ་བཞུགས་པས། བུད་མེད་གོས་ནག་པོ་གྱོན་ཞིང་བོང་རིང་བ་ངམ་ནག་པ་མིག་རྩ་དམར་བ་གཅིག་བླ་མའི་ཞལ་ལ་འབྲུ་ཚུགས་སུ་བལྟས་ཏེ། འགྲོ་བ་གར་འགྲོ་གཏོང་མཁན་སུ་ཡིན་ཟེར། དེའི་ནུབ་མོ་ནས་ཐུགས་འགྱུར་ཞིང་མ་བྱོན། བུད་མེད་དེ་ཡང་མཁའ་འགྲོ་མར་འདུག་གསུངས། དེ་ནས་སྨན་ལུང་དུ་བཞུགས་ཏེ་ཆོས་ཞུས་པ་ལ། སྔར་དབང་བསྐུར་རྣམས་ཀྱིས་གོ་མི་ཆོད་པ་མིན་ཏེ། རྟེན་འབྲེལ་ཡིན་པས་ང་རང་གི་ལུགས་ཀྱི་བྱིན་རླབས་ཆུང་ངུ་གཅིག་བྱ་དགོས་གསུངས་ནས། སིན་དྷུ་རའི་དལ་ལ་བརྟེན་ནས་བསྙན་རྒྱུད་ཀྱི་བྱིན་རླབས་མཛད་དོ། །དེ་ནས་རྗེ་བཙུན་གྱི་སྤྱན་སྔར་གསུང་གླེང་ཁོ་ཐག་ཆོད་པ་གཅིག་བྱ་དགོས་བསམ་ནས་སྤྱན་སྔར་བྱོན། དེར་བླ་མ་ལ་ཚོགས་བསགས་པའི་སྟོབས་གང་ཆེ་ཞུས་པར་བླ་མས་བདག་གིས་དགེ་བཤེས་རྒྱ་ལ་ཞུས་པས་ཁོ་ན་རེ། གསང་འདུས་དང་རྡོ་རྗེ་གདན་བཞི་རྣམས་ལས། དུས་གསུམ་སངས་རྒྱས་མཆོད་པ་ལས། སློབ་དཔོན་བ་སྤུ་ཁུང་བུ་མཆོད། ཅེས་གསུང་པ་བཞིན། དུས་གསུམ་གྱི་སངས་རྒྱས་ཐམས་ཅད་ལ་རིན་པོ་ཆེའི་ཕུང་པོ་རི་རབ་ཙམ་ཕུལ་བ་བས། བླ་མའི་བ་སྤུའི་ཁུང་བུ་གཅིག་མཆོད་པ་བསོད་ནམས་ཆེ་གསུངས། དེ་ལས་ལྷག་པའི་ཚོགས་བསོགས་ཐབས་ཡོད་དམ་ཞུས་པས་ཡོད་གསུངས། དེ་གང་ལགས་ཞུས་པས། བླ་མས་བསྟན་པའི་གདམས་ངག་དེ་ཆུད་ཟོས་མེད་པར་ཉམས་སུ་བླང་ན་དེ་ཀ་ཡིན་གསུངས། བདག་གི་དགེ་བཤེས་སྙུག་རུམ་པ་ལ་ཚེ་གཅིག་ལུས་གཅིག་ལ་སངས་རྒྱས་སྲིད་དམ་ཞུས་པས། ཚེ་འདི་ལ་ལྟོས་པ་སྤུ་ཙམ་མེད་པ་ཞིག་དགོས་གསུངས། དགེ་བཤེས་ཡར་ལུང་པ་ལ་ཞུས་པས་གསུངས་དེ་ངེས་པ་ཅན་མིན། དགོངས་པ་ཅན་ཡིན། སྨན་རིལ་བུ་འགྲུབ་པ། ཚེ་ཉི་ཟླ་དང་མཉམ་པ། སྐྱེ་བ་བདུན་པ། ཡི་དམ་ལྷ་ཡི་ཞལ་མཐོང་བ། མཁའ་སྤྱོད་དུ་འགྲོ་ནུས་པ་ཞིག་དགོས་གསུངས། དེ་ལྟར་ལགས་སམ་ཞུས་པས། གསུངས་དེ་དགོངས་པ་ཅན་མིན། ངེས་པ་ཅན་ཡིན། ཚེ་འདི་ལ་ལྟོས་པ་མེད་པ་གཅིག་གིས། བླ་མ་མཚན་ཉིད་དང་ལྡན་པ་གཅིག་ལ་སློབ་མ་སྣོད་དང་ལྡན་པ་གཅིག་གིས། གསང་སྔགས་ཀྱི་དཀྱིལ་འཁོར་དུ་དབང་རྫོགས་པར་ཞུས་ནས། བསྐྱེད་རྫོགས་ཀྱི་གདམས་ངག་བར་མ་ཆད་པར་བསྒོམས་པས། རབ་ཚེ་འདིར་སངས་རྒྱས། འབྲིང་འཆི་ཀའམ་བར་དོར། ཐ་མ་ཡང་སྐྱེ་བ་བདུན་ནམ་བཅུ་དྲུག་ཚུན་ལ་འགྲུབ། དེས་མ་གྲུབ་ན་དམ་ཚིག་ལ་སེལ་ཡོད་པ་ཡིན་ཏེ་རེ་ཤིག་ངན་སོང་དུ་སྐྱེ་དོགས་ཡོད། ལར་ལྷ་རྗེ་སྟོན་པ་ཁྱེད་ལྟ་བ་ཁ་ལྟ་ལ་བསྐུར་བའི་མི་དང་བློ་མ་བསྟུན། དེའི་ངག་ལ་མ་ཉན། རྗེས་སུ་མ་འབྲང༌། བསྒོམ་པ་ཉམས་སུ་ལེན་པའི་མི་དང་བློ་བསྟུན། དེའི་ངག་ལ་ཉོན། རྗེས་སུ་འབྲངས་དགོས་པ་ཡིན། གྲོས་ཕུག་ཐམས་ཅད་ཚེ་འདི་བློས་བཏང་བའི་སྐྱེས་བུ་དམ་པ་རྣམས་ལ་བྱེད་དགོས། ཚེ་འདིས་མིག་ཁྲིད་པའི་གང་ཟག་འགའ་ཞིག་གིས་ཆོས་བརྒྱད་སློབ་དུ་འོང་བ་ཡིན། ལར་སྟོང་པ་ཉིད་ལ་ཤོར་ས་ཡོད་པ་ཡིན་ཏེ། སྟོང་ཉིད་རྒྱས་འདེབས་སུ་ཤོར་བ་དང༌། ཤེས་བྱའི་གཤིས་ལ་ཤོར་བ་དང༌། གཉེན་པོར་ཤོར་བ་དང། ཆགས་པར་ཤོར་བ་དང༌། བཞི་ཡིན་ཏེ། སྟོང་ཉིད་རྒྱས་འདེབས་སུ་ཤོར་བ་ནི་འདི་ལྟར་བཟུང་བ་དང༌། འཛིན་པ་བློ་ཡུལ་དུ་བྱུང་བའི་ཆོས་ཐམས་ཅད་སྟོང་པ་ཉིད་ཟེར་བ་ཡིན། སྟོང་ཉིད་ཤེས་བྱའི་གཤིས་ལ་ཤོར་བ་བྱ་བ། འདི་ལྟར་འཁོར་བ་དང་མྱ་ངན་ལས་འདས་པའི་ཆོས་ཐམས་ཅད་སྟོང་པ་ཡིན་ཟེར་བ་ཡོད། སྟོང་ཉིད་གཉེན་པོར་ཤོར་བ་བྱ་བ་ཉོན་མོངས་པ་སྣ་ཚོགས་གང་སྐྱེས་ལ་བལྟས་པས་དེ་ཀ་སྟོང་པ་ཡིན་མོད་ཟེར་བ་ཡིན། སྟོང་ཉིད་ཆགས་པར་ཤོར་བ་བྱ་བ་ལ་སྒོམ་རྒྱུ་མེད་ཅིང་སྒོམ་ཐམས་ཅད་སྟོང་པ་ཡིན་མོད་ཟེར་བ་ཡོད། དེ་རྣམས་ཡང་དག་པ་མ་ཡིན། འོན་ཀྱང་ལས་དང་པོ་པ་བློའི་བདེན་ཞེན་བཟློག་པ་ལ་ཕན་དུ་རུང་ཙམ་ཡིན། ལར་སེམས་ཀྱི་གཞི་རྩ་མ་ཆོད་ན། བདེ་གསལ་མི་རྟོག་གསུམ་གྱི་ཉམས་ཡོད་ཀྱང་སྲིད་པ་གསུམ་ལས་མ་འདས། རྩ་བ་མ་ཆོད་པའི་ཉམས་བྱ་བ་ཡིན། འོ་ན་ཡང་དག་པའི་ཉམས་གང་ཡིན་ན། བླ་མ་མཚན་ཉིད་དང་ལྡན་པ་གཅིག་གིས། སློབ་མ་སྣོད་དང་ལྡན་པ་གཅིག་ལ་ངོ་སྤྲོད་དེ་ཁྲིད་པས། གཉུག་མའི་ཤེས་པ་དེ་སེམས་ཅན་ཐམས་ཅད་ལ་ཁྱབ་པར་གནས། སངས་རྒྱས་ཐམས་ཅད་ལ་ཆོས་སྐུའི་སྣང་བ་གསལ། རྣལ་འབྱོར་པས་ཐབས་དཔག་ཏུ་མེད་པའི་སྒོ་ནས་བསྒོམས་པས། ལྟ་བ་ཤུགས་ཀྱི་རྟོགས། ཉོན་མོངས་པ་ངང་གིས་འགགས་རྣམ་རྟོག་རང་ཤུགས་ཀྱིས་ཆོད། ཡེ་ཤེས་ཤུགས་ལ་འཆར། དེའི་དུས་ཉམས་སུ་མྱོང་བའི་རྟོགས་པ་དེ་ངག་ཏུ་སྨྲར་མི་བཏུབ། དཔེར་ན་གཞོན་ནུའི་བདེ་བའམ། ལྐུགས་པའི་རྨི་ལམ་བཞིན་ཏེ་གཞི་དེ་ནིསེམས་ཅན་ཀུན་ལ་ཡོད་ཀྱང་ངོ་མ་ཤེས། དེས་ན་བརྒྱུད་ལྡན་གྱི་བླ་མ་བསྟེན་པ་གལ་ཆེ། དེ་བས་གཉུག་མའི་ཤེས་པ་དེ་ཕུག་གར་ཡང་མ་གཏད་སྒོ་གར་ཡང་མ་འགགས་དཔེ་གང་གིས་ཀྱང་མཚོན་པར་མི་ནུས། བརྗོད་པ་གང་གིས་ཀྱང་ཐོག་ཏུ་མི་ཕེབ། ཐ་སྙད་གང་གིས་ཀྱང་མཚོན་པར་མི་ནུས། དེས་ན་བཅས་བཅོས་མི་བྱ། རང་གར་མ་བཅོས་པའི་ངང་ལ་ལྷོད་དེ་ཞོག་དང༌། གསུངས་ནས་མགུརའདི་གསུངས་པ། ལྟ་བ་ཡིན་པར་ངེས་ཀྱི་རང་གི་སེམས་ལ་ལྟོས། ཞེས་སོགས་གསུངས་སོ། །ཕྱི་དེའི་ནང་པར་སེ་བན་སྟོན་ཆུང་འབོད་དུ་བྱུང་བས། དབུས་པ་སྟོན་པ་ཁྱེད་རྗེ་བཙུན་གྱི་སྤྱན་སྔར་ཤོག་གསུངས་ཟེར་བས། རྗེ་བཙུན་གྱི་སྤྱན་སྔར་བྱོན་ནས་ཕྱག་འཚལ་ཞིང་ཡོད་པ་ལ། རྗེ་བཙུན་ཞལ་འཛུམ་པ་མཛད་ནས། དབུས་པ་སྟོན་པ་ཁྱོད་ཆོས་གཤའ་མ་གཅིག་བྱེད་བསམ་ན། ཡོན་ཏན་འཚོང་བ་དང་དགེ་སྦྱོར་བྱེད་པ་གཉིས་རྒྱབ་བསྣོལ་ཡིན་པས། སྟོན་བྲིན་དང་སྙེ་ནམ་དུ་བསོད་སྙོམས་གྱིས་ལ་ནུབ་མོ་གྲོང་གསེབ་ཏུ་མ་བསྡད་པར་སྤྲོ་བདེ་ཕུག་ཏུ་དགེ་སྦྱོར་ལ་བསྙེགས་གསུངས། རྗེ་བཙུན་མད་དགོངས་ནས་བསོད་སྙོམས་མཛད་དོ། །དེ་ནས་གཏུམ་མོའི་ཁྲིད་ཞུས་ནས་བསྒོམ་པས་བདེ་དྲོད་རང་འབར་ལ་སོང༌། ཞག་བདུན་གྱི་ནང་པར་རྒྱལ་བ་རིགས་ལྔའི་ཞལ་མཐོང༌། བླ་མར་ཞུས་པས་འབྱུང་ལྔའི་རླུང་ཟིན་པ་ཡིན་གསུངས། ཡང་བསྒོམས་པས་སྟོང་གསུམ་འདི་འཁོར་ལོ་བཞིན་འཁོར་ནས་འདུག་པས་སྟོང་སྐྱུག་བྱས་ནས་བརྒྱལ་ཞུས་པས། རོ་རྐྱང་གཉིས་རླུང་དྷུ་ཏིར་འཇུག་པ་ཡིན་གསུངས། ཡང་བསྒོམས་པས་ཉིན་གཅིག་ཐུགས་རྗེ་ཆེན་པོས་ཐེམ་མེར་གང་བ་ལ་དབུ་ཡི་སྟེང་ན་ཟླ་དཀྱིལ་རེ་འདུག་པ་མཐོང་ཞུས་པས། སྤྱི་བོ་བདེ་ཆེན་འཁོར་ལོ་ཐིག་ལེའི་གང་བ་ཡིན་གསུངས། ཡང་བསྒོམས་པས་དམྱལ་བ་ཐིག་ནག་མཐོང་བས་སྙིང་འཚང་ཞུས་པས་གྱེན་རྒྱུའི་རླུང་ཟིན་པ་ཡིན་གསུངས། ཡང་བསྒོམས་པས་འདོད་ལྷ་རྣམས་རིགས་དྲུག་གི་ལྷ་རྣམས་རིམ་པར་བདུད་རྩི་འབེབས་པ་མཐོང་ཞུས་པས་མགྲིན་པ་ལོངས་སྤྱོད་འཁོར་ལོ་ཐིག་ལེས་གང་བ་ཡིན་གསུངས། ཡང་བསྒོམས་པས་ལུས་འཕར་འདར་གཡོ་བ་དང་ངག་རྒོད་པ་དང་ཀུ་འདེབས་འདོད་པ་བྱུང་བ་ཞུས་པས། སྙིང་ག་ཆོས་ཀྱི་འཁོར་ལོ་ཐིག་ལེས་གང་བ་ཡིན་གསུངས། ཡང་བསྒོམས་པས་ཉིན་གཅིག་ཉི་ཟླ་གཉིས་གཟས་ཟིན་པ་མཐོང་ཞུས་པས། དྷུ་ཏིར་རོ་རྐྱང་གཉིས་ཀྱི་རླུང་ཚུད་པ་ཡིན། ལར་དེ་རྣམས་སྐྱོན་དང་ཡོན་ཏན་གང་ཡང་མིན། ཕོ་རྒོད་རབ་ཏུ་འདུག །ད་ནི་ད་ནི་བྱ་བ་ལན་གསུམ་གསུངས་པས། དྲག་ཏུ་བསྒོམས་པས་ཟླ་བ་གཅིག་ནས། དགྱེས་རྡོར་དམར་པོའི་དཀྱིལ་འཁོར་ཞིག་མཐོང་བས། ད་ནི་གསུངས་པས་ཡི་དམ་གྱི་ལྷ་ཡིན་བསམ་ཞུས་པས། སྙིང་ག་ཆོས་ཀྱི་འཁོརལོ་མ་ལས་ཐོབ་པའི་རཀྟ་བརྟན་པ་ཡིན་གསུངས། ཡང་བསྒོམས་པས་བདེ་མཆོག་ལུ་ཧི་པའི་ཀེང་རུས་ཀྱི་དཀྱིལ་འཁོར་ཞིག་མཐོང་ཞུས་པས་ལྟེ་བ་སྤྲུལ་པའི་འཁོར་ལོ་ཐིག་ལེས་གང་བ་ཡིན་གསུངས། ཡང་བསྒོམས་པས་འཆར་སྒོ་སྣ་ཚོགས་ལ་གེགས་སེལ་བོག་འདོན་གྱི་རིམ་པ་འགའ་ཞིག་མཛད། དེ་ནས་སྲོད་ལ་ཡི་དམ་གྱི་ལྷ་བསྒོམས་བཟླས་པ་བྱས། གུང་ལ་བླ་མའི་རྣལ་འབྱོར་བསྒོམས། ཐོ་རངས་སྲོག་རྩོལ་གྱི་རླུང་ལ་འབད། ནངས་པར་སྐྱ་རེངས་ཤར་བ་ན་གཉིད་ཐུན་ཕྲན་ཙམ་སོང་བར་སྔར་འདྲིས་བག་ཆགས་མེད་པའི་རྨི་ལམ་གྱི་མཚན་ལྟས་ཉེར་བཞི་བྱུང་བས་ལྟས་དགེ་མི་དགེ་སྙམས་ནས་རྟོག་པ་ཞིག་སྐྱེས། ཡང་བླ་མ་སངས་རྒྱས་མངོན་སུམ་དུ་བཞུགས་པ་ལ་ཞུས་པས་ཆོག་དགོངས་ནས་ཚ་བ་མ་བསྐོལ་བར་དེ་གར་བཞེངས་ནས་བྱོན། རྗེ་བཙུན་ཆུ་བར་བྲག་རྩ་ན་བཞུགས་པ་དང་མཇལ། ཕྱག་འཚལ་མཎྜལ་ཕུལ་ནས་ཞུས་པ༌། བདག་ལ་སྔར་འདྲིས་བག་ཆགས་མེད་པའི་རྨི་ལྟས་ཉེར་བཞི་བྱུང་བ་དེ་རྣམས་དགེ་མི་དགེ་ཇི་ལྟར་ལགས་ཞུས་པའི་མགུར་ཕུལ་བ། རྗེ་བརྟུལ་ཞུགས་སྤྱོད་པའི་རྣལ་འབྱོར་པ། ཞེས་སོགས་ཕུལ་བས། བུ་ལྷ་རྗེ་སྟོན་པ་ཐུགས་མི་བདེ་མི་འཚལ། ཤེས་པ་གློད་ལ་ཞོག །ང་རྨི་ལམ་གྱི་ཆོས་ཉིད་ཁུང་དུ་ཆོད་པ་ཡིན། ད་རེས་བུ་ཁྱོད་ཀྱི་རྨི་ལྟས་དེ་རྣམས་དོན་ངོ་སྤྲོད་པས་ཐུགས་མ་ཡེངས་པར་གསན་འཚལ། གླུ་དྲིན་ལན་འཇལ་ལོ་ལྷ་རྗེ་བ། སོགས་ཀྱི་མགུར་གསུངས། ལར་རྨི་ལམ་དང་རྟགས་མཚན་ལ་མངོན་ཞེན་མ་ཆེ། བདུད་འཇུག་པའི་ཆོས་ཡིན་ཞེས་གསུངས། ཚོགས་པ་སྐྱོང་བའི་དུས་ནམ་ཡིན་ཞུས་པས། ཅི་ཞིག་ན་ད་ལྟ་དང་མི་འདྲ་བའི་རྟོགས་པ་ཞིག་སྐྱེ་ལ། ཕ་རྒན་ང་ལ་སངས་རྒྱས་དངོས་ཀྱི་འདུ་ཤེས་སྐྱེ་བ་ཞིག་ཡོངས་བས་དེ་དུས་ཚོགས་པ་སྐྱོངས་ཤིག །ད་ནི་འདི་ནས་ཤར་གྱི་ཕྱོགས་ན། སྒམ་པོ་གདར་གྱི་རི་བོ་རྒྱལ་པོ་གདན་ལ་བཞུགས་པ་ལྟ་བུ། རྩེ་མོ་རིན་ཆེན་པྲོག་ཞུ་ལྟ་བུ། རྩེ་མོ་ལྔ་རུ་ཡོད་པ། ང་ཡི་ཞྭ་འདི་ལྟ་བུ། སྤང་ཐང་གསེར་གྱི་མཎྜལ་བཀོད་པ་ལྟ་བུ་མདུན་རི་རིན་ཆེན་སྤུང་པ་འདྲ་བ། རྒྱབ་རི་དར་དཀར་ཕྱར་བ་ལྟ་བུ། རི་བདུན་བློན་པོ་ཕྱག་འཚལ་བ་ལྟ་བུ། དེའི་མགུལ་ན་ཁྱོད་ཀྱི་གདུལ་བྱ་ཡོད་པས་དེར་སོང་འགྲོ་བ་སེམས་ཅན་གྱི་དོན་གྱིས་ཤིག་གསུངས་ནས་མགུར་འདི་གསུངས་སོ། །བུ་སྟོན་པ་དབུས་སུ་བཞུད་མི་བཞུད། ཅེས་པ་ལ་སོགས་མགུར་མང་དུ་གསུངས་ནས། ཁྱོད་ཀྱི་མིང་ལ་དགེ་སློང་རྡོ་རྗེ་འཛིན་པ་འཛམ་གླིང་གྲགས་པ་བྱ་བ་ཡིན་ནོ་གསུངས། དེ་ནས་དབང་དང་བྱིན་རླབས་མཛད་ནས་ཆོས་ཐམས་ཅད་རྫོགས་པར་གནང་ཞིང༌། ད་ཡུལ་དུ་སོང་དང་ང་བས་ཀྱང་འགྲོ་དོན་ཆེ་བ་གཅིག་འབྱུང་བར་འདུག་གསུངས་སོ། །དེ་ནས་ཕྱག་དཔེ་ཐམས་ཅད་གཉེར་མཛད་པའི་ལྕམ་ལྷན་ཅིག་སྐྱེས་པའི་སྒྲོན་མ་ལ་ཞུསཏེ། ལེགས་སེའི་རྩ་ནས་ཕྱག་དཔེ་ཐམས་ཅད་ལྷག་ལུས་མེད་པར་ཞལ་བཤུས་ནས་བཅད་དོ། །དེ་ལྟར་རྗེ་བཙུན་གྱི་དྲུང་དུ་ཟླ་བ་བཅུ་གསུམ་བཞུགས་ནས། ལྕགས་ཕོ་སྟག་གི་ལོ་ལ་དབུས་སུ་འབྱོན་པར་བརྩམ་སྟེ། ཤིང་སྟག་པའི་ནགས་ཡོད་པ་གཅིག་གི་ཆུ་ལ་རྡོ་ཟམ་ཡོད་པའི་བར་ལ་སྐྱེལ་ཐུང་མཛད་དོ། །དབུས་པ་སྟོན་པ་རྟེན་འབྲེལ་གྱི་གནད་ཞིག་གིས། ཆུ་འདི་ཡི་ཕར་ཀར་ཁོ་བོ་བགྲོད་མི་བཏུབ་པར་འདུག་པས། འོ་སྐོལ་ཕ་སྤད་ཀྱི་ཕྲིན་སྒོས་འདིར་བྱ། ཁྱོད་ཁྲེས་པོ་ཕོག་ལ་སྡོད་ཅིག་གསུངས་ནས། ཨ་རུ་ར་གསེར་མདོག་གཅིག་དང་མེ་ཆ་གཅིག་གནང་སྟེ། དབུས་པ་སྟོན་པ་ཕ་ཚན་གྱི་ཁེ་གྲགས་སྤོང༌། གཉེན་འདུན་གྱི་ཐག་པ་ཆོད། ཚེ་འདིའི་གདོས་ཐག་མེད་པར་གྱིས། རི་ཡི་བུ་གྱིས། ཆོས་ཐམས་ཅད་གཅིག་ཏུ་དྲིལ་ནས་ཉམས་སུ་ལོངས། མི་རྒན་ང་ལ་གསོལ་བ་ཐོབ། སྤྱིར་ཡང་རི་དྭགས་རྨས་མའམ། བྱ་བཞིན་བྱོན་བག་ཆེ་བར་བྱ། ཞི་བ་དུལ་བ་རྩེ་རག་ཆུང་བར་བྱ། ཐམས་ཅད་དང་མཐུན་པར་བྱ་ གཙང་སྦྲ་ཤིན་ཏུ་ཆེ་བར་བྱ། རྟོག་པ་ཤིན་ཏུ་ཆུང་བར་བྱ། རི་མཚམས་དང་སྨྲ་བཅད་འདག་ཆར་གསུམ་གྱི་དུས་འདའ་བར་བྱ། རང་སེམས་སངས་རྒྱས་སུ་རྟོགས་ཀྱང་བླ་མ་རྡོ་རྗེ་སློབ་དཔོན་མི་སྤང་བ་བསླབ། བསགས་སྦྱངས་གཉིས་པོ་རང་སར་དག་ཀྱང་ཚོགས་ཆུང་ངུ་ཆུང་ངུ་ནས་བསགས། ལས་རྒྱུ་འབྲས་ནམ་མཁའ་ལྟར་གོ་ཡང༌། སྡིག་པ་ཆུང་ངུ་ཆུང་ངུ་ལ་འཛེམ། མཉམ་བཞག་དང་རྗེས་ཐོབ་མེད་པའི་ཉམས་ལེན་ཡོད་ཀྱང་ཐུན་བཞིའི་རྣལ་འབྱོར་རྒྱུན་ཆད་མེད་པར་ཉམས་སུ་ལོངས། བདག་གཞན་མཉམ་པ་ཉིད་དུ་གོ་ཡང༌། ཆོས་དང་གང་ཟག་ལ་སྐུར་པ་མ་འདེབས་གསུངས་ནས། བུ་ཁྱོད་སང་ཕོད་ཡོས་བུ་ལོའི་རྟའིི་ཟླ་བའི་ཚེས་བཅུ་བཞི་ལ་བྲིན་སྙེ་ནམ་གྱི་རི་ལ་སླེབས་པར་གྱིས་ཤིག་གསུངས་ནས། བུ་སྤྲོས་བྲལ་སེམས་ལ་ཤར་དུས་སུ། ཞེས་སོགས་དྭགས་པོའི་སྐྱེལ་མགུར་མཛད་དོ། །དེ་ནས་རྗེབཙུན་ཡར་བྱོན་ཏེ། སློབ་མ་ཐམས་ཅད་བསགས་ནས། ལྷ་རྗེ་སྟོན་པ་དེེས་སེམས་ཅན་མང་པོ་ལ་ཕན་ཐོགས་པར་འདུག །མདང་ང་ཡི་རྨི་ལམ་དུ། བྱ་རྒོད་པོ་སེར་པོ་གཅིག་དབུས་སུ་འཕུར་ནས་སོང༌། དེ་རི་ཆེན་པོ་གཅིག་གི་རྩེ་ལ་བབས་ཏེ། ཕྱོགས་ཕྱོགས་ནས་ངང་པའི་འཁོར་མང་པོ་འདུས་ནས། དར་གཅིག་ན་སོ་སོར་གྱེས་ཏེ། ངང་པ་རེ་རེ་ལ་གཡོག་ལྔ་བརྒྱ་ལྔ་བརྒྱས་བསྐོར་ནས་ལུང་པའི་གཤིས་ཐམས་ཅད་ངང་པས་སེར་ཉོག་གིས་གང་ནས་སོང་བ་རྨིས། ཁོ་བོ་རྣལ་འབྱོར་པ་ཡིན་པ་ལ། ཁོ་བོའི་རྗེས་སུ་རབ་ཏུ་བྱུང་བ་མང་པོ་ཡོང་བར་འདུག །ལྷ་རྗེ་སྟོན་པ་དེས་སེམས་ཅན་མང་པོ་ལ་ཕན་ཐོགས་པར་འདུག །ཁོ་བོས་ཀྱང་སངས་རྒྱས་ཀྱིི་བསྟན་པ་ལ་བྱ་བ་བྱས་པར་འདུག་གསུངས། དེ་ནས་དྭགས་པོ་དབུས་སུ་བྱོན་ཏེ། བཀའ་གདམསཀྱི་ཆས་རྣམས་མ་བོར་བར་དགེ་བཤེས་སྙུག་རུམ་པའི་རྩར་ཕྱིན་པས། ཁྱོད་ལ་ཡོན་ཏན་ཅི་བྱུང་གསུངས་པ་ལ། རླུང་ཕྱི་ནང་དུ་མི་རྒྱུ་རྟོགས་པ་ནམ་མཁའ་དང་མཉམ་ཞུས་པས། ངོ་མཚར་ཆེ་གསུང་ནས་ཚེ་བསྲིང་བའི་ཆོ་ག་ཡང་གནང་ངོ༌། དེ་ནས་གཉལ་དུ་བྱོན་ནས་བཞུགས་ཙམ་ན། བླ་མའི་གསུང་དྲན་ནས། རྒྱ་པ་གསེར་རེ་ལས་གསེར་ཞོ་བཅུ་གཉིས་ནས་ཀྱིས་ཉོས་ནས། རས་སྒོམ་རས་པ་ཁྲིད་དེ་བྱོན་པས་ཡར་ལུང་གི་མདར་སླེབ་ཙ་ན། གཙང་གི་བོང་ཚོང་བ་དང་འཕྲད་ནས། དེ་རྣམས་ན་རེ། རྗེ་བཙུན་རྟའི་ཟླ་བའི་ཚེས་བཅུ་བཞི་ལ་གཤེགས་ཟེར་ནས། ཕྱག་འཁར་དང་ན་བཟའི་རས་དུམ་གཅིག་མཆོད་པའི་རྟེན་དུ་བསྐུར་བ་ཡང་གཏད། དེའི་མོད་ལ་སྤྱན་ཆབ་མང་པོ་ཤོར་ནས་དྲན་མེད་དུ་བརྒྱལ་སོང་སྐད། དེར་རྩ་ན་ཡོད་པ་རྣམས་ཀྱིས་ཕྱག་ཞབས་ལ་སྐུ་མཉེ་ཕུལ། ཞལ་ལ་ཆུ་མང་དུ་བཏབ་པས་དར་ཅིག་ལ་དྲན་པ་རྙེད་ནས་གསེར་རྣམས་བྲིན་གྱི་ཕྱོགས་སུ་གཏོར་ནས་བླ་མ་ལ་གསོལ་བ་འདེབས་པའི་མགུར་གསུངས་སོ། །དེ་ནས་ཁོ་རང་གི་ཕྱོགས་ལ་ཕྱིར་བྱོན་ཏེ། ཉི་མ་དྲོས་རན་དུ་སོང་འདུག་པས་སེའུ་ལྕོག་གཅིག་གི་རྩ་ན་བུད་མེད་གཅིག་འདུག་པ་ལ་གྲོ་གཅིག་འདོད་གསུངས་པས། དེ་ན་རེ་གྲོ་དྲངས་པས་ཆོག་སྟེང་ཁང་དུ་བྱོན་ཟེར་ནས། དེར་བུད་མེད་དེས་ནས་སྤར་གང་ཁྱེར་ནས་ས་གཅིག་ལ་ཞིང་རྨོ་བའི་ཚུལ་བྱས་ནས་དེ་ལ་བཏབ་པས་ལྗང་བུ་སྐྱེས་ནས་ནས་སུ་སྨིན་ཏེ། དེ་ལ་རྩས་མ་བྱས། དབྱུག་པས་བརྡུངས་ནས་བརྔོས་ཏེ་བཏགས་ཤིང་ཟན་དུ་བརྫིས་ཆབ་བསྐོལ་ཞིང་བླ་མ་ལ་གྲོ་དྲངས་ཏེ་ཆབ་གཅིག་བཏང་བས་དེའི་ཞལ་བཤལ་ནས་བཞེངས་པ་སྙམ་བྱེད་ཙ་ན་སེའུ་ལྕོག་དང་བུད་མེད་གང་ཡང་མི་འདུག་པས་ང་འཁྲུལ་བ་ཡིན་བསམ་ཙ་ན། མ་འཁྲུལ་བར་ཟན་གྱི་སྒྲེག་པ་ཆིལ་ཆིལ་འདུག། ལར་འཁོར་འདས་ཀྱི་ཆོས་ཐམས་ཅད་སྣང་ཞིང་བདེན་པའམ་རྫུན་པའི་མཐའ་དང་བྲལ་བ་འདི་ལྟ་བུ་གཅིག་ཨང་སྙམ་སྟེ། ཉམས་སུ་མྱོང་བ་ཁྱད་པར་ཅན་རྒྱུད་ལ་སྐྱེས་སོ། །དེ་ནས་འཁོར་ལ་སྔ་བ་རས་སྒོམ་རས་པ་བྱ་བ་ཉེ་གནས་བྱས། གཉལ་ཕྱེ་བ་ལུང་དུ་ལོ་དྲུག་བསྒོམས་པས། དེའི་དུས་བཀའ་གདམས་པའི་ཆོས་སྤྱོད་ཀྱི་རམ་འདེགས་བྱས་པས་སྔར་གྱི་ཉམས་མྱོང་ཁྱད་པར་ཅན་རྣམས་ཡལ་ནས་སོང༌། དེར་ཐུགས་མ་བདེ་ནས་སྔར་གྱི་བཀའ་གདམས་པའི་བླ་མའི་སར་འགྲོའོ་སྙམ། ང་ཡི་བླ་མ་རྗེ་བཙུན་ཞལ་ནས། ཕྱག་རྒྱ་ཆེན་པོ་བསྒོམ་དུས་སུ། ལུས་ངག་གི་དགེ་སྦྱོར་མ་བརྩོན་ཅིག །མི་རྟོག་ཡེ་ཤེས་ཡལ་ཉན་ཡོད། ཅེས་གསུངས་པ་བཞིན། ད་བླ་མར་ལྟོས་པ་འཆའ་བ་ཡིན། གསུངས་ནས་བློ་ཁེལ་ངེས་སུ་གསོལ་བ་བཏབ་པས་རིང་པོར་མ་ལོན་པར་མཆོག་གི་རྟོགས་པ་སྐྱེས། བོ་དྷི་ཙི་ཡི་ཐུགས་དམ་བརྒྱ་རྩ་གཅིག་ཡོད་པ་ལྕང་མའི་སྡོང་པོ་ལ་བཀལ་ནས། དུས་གསུམ་སངས་རྒྱས་ཀྱིས་ང་ལུང་བསྟན་ན་ཤིང་འདི་ལ་སྐྱེ་བར་ཤོག་ཅིག། གལ་ཏེ་མ་བསྟན་ན་མི་སྐྱེ་བར་ཤོག་ཅིག །ཅེས་བདེན་པ་བརྗོད་པས་སྐྱེས་སོ། །དེ་ནས་འོལ་ཁར་བྱོན་ནས་དགེ་ལུང་དུ་ལོ་གསུམ་བསྒོམས་པས་ཆོས་ཐམས་ཅད་བདེན་མེད་དུ་རྟོགས་ནས་གཉུག་མའི་ཡེ་ཤེས་རང་ལ་དབུལ་མོའི་འོག་གི་གཏེར་ལྟ་བུ་སོགས་དཔེ་བཅུ་གཉིས་ཀྱི་མགུར་གསུངས། ཡང་ང་སྐྱེ་བ་གཅིག་གི་ཐོགས་པའི་སྲིད་པ་མཐའ་མ་ཡིན། བླ་མ་དྲིན་ཆེ་ཨང་གསུངས། ནུབ་གཅིག་རང་གི་བུ་གཅིག་ཡོད་པ་སྐེ་བཅད་ནས་སྐྱེ་རྒྱུད་བཅད་དོ་བྱས། རོ་རྦབ་ལ་བཏང་བ་རྨིས། དེ་ཕྱིན་ཆད་འོད་གསལ་དུ་འགྲོ་བར་འདུག་གསུངས་ནས་ཉང་སྒོམ་རས་པ་དང༌། ཟངས་རི་རས་པ་ལ་སོགས་ལ་བདེ་ཆེན་ཆོས་དབྱིངས་ཀྱི་མགུར་གསུངས། དེ་ལྟར་འོར་ཁར་ལོ་བདུན་སོང་ནས་དབྱར་འོ་དེ་གུང་རྒྱལ་ལ་བསྒོམ་ཙ་ན་ཐོ་རངས་ལ་དངོས་ཀྱི་གདུལ་བྱ་ཡལ་བར་དོར་ན་བྱང་ཆུབ་སེམས་དཔའི་ལྟུང་བ་ཡིན་ཟེར་བའི་སྒྲ་ནམ་མཁའ་ནས་གྲགས་བྱུང༌། དགུན་འགྲོ་སྙམས་པར་ཡུལ་བདག་བཙད་པོའི་ཚུལ་གྱིས་འདིར་བཞུགས་ན་ཡོན་བདག་དང༌། སྒམ་པོར་ཕེབས་ནའང་བཞེད་དོན་བསྒྲུབ་ཟེར། སྐྱབས་འགྲོ་སེམས་བསྐྱེད་དང་སྡིག་བཤགས་ཞིག་ཞུ་ཟེར་བས། དེར་སྐྱབས་སེམས་དང་སྟོབས་བཞིའི་སྒོ་ནས་སྡིག་སྦྱངས་གསུངས། ཕྱག་རྒྱ་ཆེན་པོའི་སྒོམ་ཞིག་བཏབ་སྙམ་པར་འཇའ་ཡལ་བ་བཞིན་སོང༌། དེ་ནས་སྒམ་པོར་བྱོན་ནས་ལོ་བཅུ་གཉིས་འདག་སྦྱར་བྱ་དགོས་སྙམ་ནས་ཟངས་ལུང་དུ་འདག་ཆར་གྱི་ཁང་པ་ལེགས་པོ་ཞིག་བྱས་ནས་ཐོག་མར་ཆུ་ཡི་བཅུད་ལེན་བྱ་དགོས་སྙམ་ཙ་ན། བུད་མེད་ལུས་ལ་ཐལ་བ་བྱུགས་པ་ལག་ན་རྨ་བྱའི་སྒྲོ་ཆུན་བཟུང་བ་ཞིག་ན་རེ། བཅུ་གཉིས་འདག་ཆར་བྱས་པ་བས། བཅུ་གཉིས་བསྟན་པ་སྤེལ་ན་དགའ། ཟེར་ནས་མི་སྣང་བར་སོང༌། དེར་ཞག་འགའ་ནས་གཙང་གི་ཀློག་སྐྱ་སྟོན་པ་ཟེར་བ་བྱུང་ནས་གདམས་ངག་ཞུས་པར་གནང་ནས་སྒོམ་ཆེན་གཤའ་མར་བྱུང༌། དེ་ནས་དགེ་བཤེས་རྒྱལ་བ་ཁྱུང་ཚང་བ་དང༌། གཉག་ནག་པོ་དང༌། གཉག་དམར་པོ་བྱུང༌། ཡང་དཔོན་སློབ་དྲུག་ཅུ་ཙམ་བྱུང༌། དེ་རྣམས་ཀྱི་ཁྲིད་ཚར་ནས་མཚམས་བྱ་དགོས་སྙམ་ཙ་ན། དབུས་གཙང་ཁམས་གསུམ་གྱི་སྣོད་ལྡན་རྣམས་འདུས་ཏེ། དེ་དག་རིང་པོར་མ་ལོན་པར་ཉམས་རྟོགས་དང་རྩ་རླུང་གི་ཡོན་ཏན་བཅུ་གཉིས་ལ་སོགས་མངོན་ཤེས་དང་ལྡན་པ་ཤ་སྟག་བྱུང་ཞིང༌། དེ་ཡང་མ་དག་པའི་དངོས་པོ་བརྒྱད་མི་འཆང་ཞིང་ཙོག་པུའི་རྣལ་འབྱོར་ལ་བརྩོན་པ། སྦྱངས་པའི་ཡོན་ཏན་བཅུ་གཉིས་ལ་གནས་པ། གསང་སྤྱོད་དང་སྨྲ་བཅད་རི་མཚམས་ཁོ་ནས་དུས་འདའ་བ་བྱུང་ངོ༌། གཞན་ཡང་དྲང་སྲོང་ཆེན་པོ་དེས་སྐུ་ཡི་བཀོད་པ་རྫུ་འཕྲུལ་བསམ་མི་ཁྱབ་པ་མཛད་དོ། སློབ་དཔོན་ཁམས་པའི་ཞལ་ནས། རེས་ཤིག་སྐུ་ཡི་སྤྲུལ་པ་རྣམ་བཞིར་བསྟན། །་རབ་ཏུ་གནས་དང་གཞན་ལ་ཆོས་སྟོན་དང༌། །མཁའ་ལ་འཕུར་དང་གཅིག་ནི་འདག་སྦྱར་བཞུགས། །ཟད་པར་ཟིལ་གནོན་ཏིང་འཛིན་ཅིར་ཡང་བསྒྱུར། །སྐུ་ལ་སྒྲིབ་མེད་འཇིག་རྟེན་དབང་པོར་སྤྲུལ། ཅེས་དང༌། ཡང་སློབ་མ་རྣམས་ཀྱིས་མཐོང་སྣང་སྣ་ཚོགས་པར་བསྟན་པའི་ཚུལ་ཡང༌། དད་ལྡན་རྣམས་ཀྱི་འཁོར་ལོ་སྡོམ་པར་མཐོང༌། །རབ་གནས་མཛད་ཚེ་བྱང་ཆུབ་ཆེན་པོར་སྤྲུལ། །ཡེ་ཤེས་སེམས་དཔའ་རྟེན་ལ་དངོས་སུ་ཐིམ། ཞེས་གསུངས་པ་ལྟར་རོ། །ཡང་རྒྱལ་བ་ཁྱུང་ཚང་ཅན་གྱི་བསམ་པ་ལ། བླ་མ་རིན་པོ་ཆེའི་བཙུན་ཆུང་འདི་རྣམས་ལ་ཐོས་པ་བག་རེ་བྱེད་མི་འཇུག་པར། སྒོམ་ཉི་ཚེ་བ་ལ་བཅུག་པས་ཡོན་ཏན་ཅང་སྐྱེའམ་སྙམ་ཙ་ན། དེའི་ནུབ་མོ་རྨི་ལམ་ན་སྒམ་པོའི་རི་ཐམས་ཅད་ཕུག་གིས་གང་ནས་འདུག །དེ་རྣམས་ཀྱི་ནང་ནས་རིན་པོ་ཆེའི་མཆོད་རྟེན་མང་པོ་འདུག །ཕལ་ཆེར་བཟོ་ཤིན་ཏུ་ལེགས་པ་འོད་ནམ་མཁའ་ལ་འགྲོ་བ་ཁོ་ན་འདུག །ལ་ལ་ནི་བཟོ་ཕྱེད་ཙམ་ཚར་ནས་འདུག །ལ་ལ་ནི་གཟུགས་དོད་པ་ཙམ་དཀར་ཆབ་གསོལ་ཏེ། མི་མང་པོའི་ཕྱག་འཚལ་ཞིང་འདི་རྣམས་འཇིག་རྟེན་ལྷ་དང་བཅས་པའི་མཆོད་གནས་ཡིན་ཟེར་བ་རྨིས། དེའི་ནངས་པར་བླ་མ་ལ་ཞུར་སོང་བས། ཕྱག་འཚལ་ནས་དེ་ཚོ་ཞུ་མ་ཁོམ་པར་བླ་མའི་ཞལ་ནས། སྤྱིར་མཚན་ཉིད་པ་རྣམས་ཀྱིས་ང་ལ་སྡང༌། སྒོས་སུ་ཁྱོད་ཀྱིས་ང་ལ་བརྙས་ཏེ་ང་ཡི་བཙུན་ཆུང་འདི་ཚོ་ལ། ཁྱེད་ཀྱི་རྨིས་པ་ཁོ་ན་བཞིན་ཡོད་པ་ཡིན། སྤྲང་ཕྲུག་འདི་ཚོ་ཡང་འཇིག་རྟེན་ལྷ་དང་བཅས་པའི་མཆོད་གནས་སུ་ཡོང་བ་ཡིན། ཁོ་བོ་ལ་ནི་ཆེ་རིག་ཆེ་འཚིངས་ཆུང་རིག་ཆུང་འཚིངས་བ་ཡིན་ཏེ། མི་ལ་ལས་ཁོ་བོས་བསྟན་པ་སྣུབ་ཟེར་བ་དེ། བསྟན་པའི་བདག་པོ་སུ་ཡིན། བསྟན་པ་ལ་སུས་ཕན། སེམས་ཅན་གྱི་དོན་སུ་ཡིས་བྱས་ཉི་འོག་གི་རྒྱལ་ཁམས་འདི་ན་བསྟན་པ་སུས་བསྲུང༌། རང་རེ་ཚོ་ལ་འགའ་ནས་གསལ་ཏེ་འོང་གསུངས་སོ། །གཞན་ཡང་ར་རྫི་སྒོམ་སྐྱེས་ཀྱིས་བླ་མའི་མཚན་ཐོས་པས་སྒོམ་བྱུང་བ་དང༌། རྒྱ་སྒོམ་རྡོར་སེང་གིས་ཡེ་མ་མཐོང་བར་མོས་གུས་མཎྜལ་ཕུལ་བས་སྒོམ་བྱུང༌། གཞན་ཡང་ཉང་སྟོན་དང་ཤེལ་སྒོམ་གཉིས་ཀྱིས་སྒོམ་ཞུར་བྱོན་པས་སྒམ་པོའི་རི་རྩར་ཉལ་བ་དང་སྲོད་ལ་ཉང་སྟོན་དང༌། ནམ་ལངས་ཁར་ཤེས་སྒོམ་ལ་ཕྱག་རྒྱ་ཆེན་པོའི་རྟོགས་པ་སྐྱེས། འོལ་ཁའི་མཛེ་མོ་ཞིག་གིས་བླ་མ་བཞུགས་པའི་གངས་དཀར་རམ་མེ་བ་ལ་བལྟས་ནས་གསོལ་འདེབས་བྱས་པས་ནད་ལས་གྲོལ། རྗེ་ཡི་སློབ་མ་འབྲོམ་དམར་ཡུ་བྱ་བ་ཕྱིས་ཁྱིམ་པར་གྱུར་ཀྱང་ཤི་དུས་རོ་བསྲེགས་པས་རིང་བསྲེལ་ཕོན་ཆེ་བར་མཆིས། སྒལ་ཚིག་ལ་དེ་བཞིན་གཤེགས་པའི་སྐུ་བྱོན་པ་སོགས་ངོ་མཚར་བ་བྱུང༌། ཡང་སློབ་དཔོན་སྒོམ་པས་རོ་གཅིག་སྐྱེས་པའི་ཚད་གང་ལ་བྱེད་ཞུས་པས། མདུན་ན་ཀ་བ་ཞིག་ཡོད་པ་ལ་ཕྱག་གཡུག་པ་མཛད་པས་ཐོགས་མེད་དུ་སོང་བ་དེ་ཡིན་གསུངས། གཞན་ཡང་གདུལ་བྱ་མང་པོའི་སྣང་ངོར་སྐུ་ལུས་ཀྱི་བཀོད་པ་དང༌། རྫུ་འཕྲུལ་དཔག་མེད་བསྟན་པ་སོགས་ནི་བརྗོད་ཀྱིས་མི་ལང་ངོ། ཡང་གྲུབ་ཐོབ་ཤངས་པའི་ཐུགས་སྲས་རྨོག་ཅོག་པ་རིན་ཆེན་བརྩོན་འགྲུས་བྱ་བ་མཇལ་དུ་བྱོན། གསེར་ཞོ་བཅུ་གཉིས་བུར་བཏང་གསུམ་རྣམས་ཕུལ། ཆོས་དྲུག་དང་རྨི་ལམ་གྱི་གདམས་པ་ཟབ་མོ་ཞུས་པས་ཉམས་མྱོང་གི་བོགས་ཁྱད་པར་དུ་ཐོན། དེ་ནས་ཡར་བྱོན་རྨོག་ཅོག་གི་བྲག་ལ་བསྒོམས་པས་གྲུབ་པ་ཐོབ། ཞི་བྱེད་པའི་གྲུབ་ཐོབ་རྒྱལ་བ་རྟན་ནེ་ཞེས་པ་ལོ་བདུན་ནས་བླ་མ་ལྷ་རྗེ་མཇལ། ཕྱག་ཆེན་གྱི་སྒོམ་བཏབ། ཕྱིས་གྲུབ་ཐོབ་རྩོད་མེད་ཡོང་བའི་ལུང་བསྟན། གཞན་ཡང་སྐྱེས་བུ་ཆེན་པོ་དེ་ཉིད་གང་དུ་བྱོན་ཡང་འཇའ་འོད་ཀྱིས་ལམ་སྣ་འདྲེན་ཅིང༌། མི་ནད་ཕྱུགས་ནད་ཡམས་ནད་ཐམས་ཅད་རྒྱུན་ཆད་ནས་བཀྲ་ཤིས་བདེ་ལེགས་དང་ལྡན་པར་མཛད་པ་ཡིན་ཏེ། དགེ་བཤེས་ཁམས་པས། ཁྱེད་ནི་མཐོང་ཐོས་དྲན་པ་ཙམ་གྱིས་ཀྱང༌། སྡུག་བསྔལ་ཟུག་རྔུ་མ་ལུས་སེལ་མཛད་པའི། སྨན་གྱི་རྒྱལ་པོ་ཁྱོད་ལ་ཕྱག་འཚལ་ལོ། གསུངས། དེ་ནས་རེ་ཞིག་བྱར་ལྐོག་ན་བཞུགས་པའི་ཚེ། བྱང་ཡེ་ལ་སོགས་འཁོར་རྣམས་ལ་ད་ནི་ཁོ་བོ་ཡང་འཇིག་རྟེན་འདིར་ཡུན་རིང་པོར་མི་སྡོད་པས། ཆོས་ཀྱི་ལྷག་མ་དྲི་རྒྱུ་ཡོད་ན་མྱུར་དུ་དྲིས་ཤིག །འོན་ཀྱང་ཉམས་སུ་ལེན་པ་ལ་ཚིག་མང་མི་དགོས་འདི་རྣམས་ཡིད་ལ་ཞོག་གསུངས་ཏེ། དུས་གསུམ་རྒྱལ་བ་ཐམས་ཅད་འདུས་པའི་སྐུ། ཞེས་སོགས་གསུངས་སོ། །དེ་ནས་ཉིན་གཅིག་རིན་པོ་ཆེའི་ཞལ་ནས། བླ་མ་འབའ་རོམ་པ་འོ་སྐོལ་ཕ་སྤད་འགྲོགས་ཡུན་རིང་བས་ཁྱོད་ཀྱི་ལུས་སྲོག་ལ་ལྟོས་པ་མེད་པའི་ཞབས་ཏོག་བྱས་ཤིང༌། གདམས་ངག་ཐམས་ཅད་ཚར་བ་ཡིན་གསུངས་ནས། གསེར་སྲང་གང་གནང་སྟེ། ད་ཁྱོད་ཀྱང་འབའ་རོམ་བྱ་བ་ལྷོ་བྲག་མར་པ་ཡབ་སྲས་ལ་སོགས་ཀྱི་སྒྲུབ་གནས་ཡིན་པས། དེར་སོང་ལ་དང་པོ་གསེར་འདིས་སྒྲུབ་རྒྱགས་གྱིས་ལ་སྒྲུབས་དང༌། དེ་ནས་སྟེར་མི་འོང་གསུངས། བླ་མ་འབའ་རོམ་པས་གསེར་མཎྜལ་བྱས་ནས་ཡར་ཕུལ་ཞིང་ཕྱག་འཚལ་ཏེ། སྤྱན་ཆབ་མང་པོ་ཕྱུངས་ནས་བླ་མ་རིན་པོ་ཆེ་སྐུ་ཚེ་མཐར་མ་ཕྱིན་གྱི་བར་དུ་སེམས་ཅན་གྱི་དོན་ལ་བཞུགས་པར་ཞུ། བདག་ཀྱང་གཞན་དུ་མི་འགྲོ་ནས་དེ་བཞིན་དུ་ཞབས་ཏོག་བྱེད་ལགས་ཞུས་པས། ཁོ་བོས་གསེར་བློས་བཏང་ཡང༌། ལན་གཅིག་ཚུར་ཕུལ་བའི་རྟེན་འབྲེལ་གྱིས་གསེར་ལ་སོགས་འབུལ་བ་མང་དུ་འོང༌། ཁྱོད་ཀྱིས་ང་ཡི་ངག་གཅོག་མ་མྱོང་ཞིང༌། ནན་ཞུས་བྱེད་པའི་ངོར་ཞག་སུམ་ཅུ་རྩ་གསུམ་གྱི་བར་དུ་འོ་སྐོལ་ཕ་སྤད་ལྷན་ཅིག་འདུག་གོ །དེ་ནས་ཅིས་ཀྱང་འབའ་རོམ་དུ་སོང་སྟེ། རེ་དོགས་མེད་པའི་གདེངས་དང་ལྡན་པར་བྱོས། རྣམ་གཡེང་གི་ནོར་ལ་ཞེན་མེད་འབྲོས་པར་འགྱུར། གཞན་ཡང་སེམས་ཅན་གྱི་དོན་མཛད་ནས་སླར་ཡང་གངས་ལ་འཆི། དེ་དུས་ཙམ་ན་ཁོ་བོ་རྗེས་སུ་དྲན་པ་ཡིན་ཏེ་གསུངས་ཞིང༌། དེ་ནས་ཞག་སུམ་ཅུ་རྩ་གསུམ་ནས་སྐུ་ཡོལ་བ་ཡིན་ནོ། །དེ་ནས་བསྙུང་བ་ཆེར་མེད་ཀྱང་སྐུ་ཤེད་ཆུང་དུ་སོང་བས། ལེགས་མཛེས་ཀྱི་སྐུ་ཁམས་ཅི་འདྲ་ཞུས་པས། བླ་མ་དམ་པའི་མཚན་ཐོས་ནས་ཞེས་སོགས་གསུངས་སོ། དེ་ནས་མྱ་ངན་ལས་འདས་པའི་ཚུལ་སྟོན་པའི་ཟླ་བ་ཕྱེད་ཙམ་གྱི་གོང་ནས༌། ཁོ་བོ་སྐྱས་ཆེན་པོ་གཅིག་འདེགས་པས། གདམས་ངག་གི་ལྷག་མ་རྣམས་དང་དྲི་རྒྱུ་ཡོད་པའི་ཚིག་དྲིས་ཤིག་གསུངས༌། དེའི་ཚེ་སློབ་དཔོན་སྒོམ་པས་བླ་མ་རིན་པོ་ཆེ་ཕྱི་རབས་གདུལ་བྱ་རྣམས་ལ་ཞལ་ཏ་གདམས་ངག་དང་བཅས་པ་རྣམས་གནང་བར་ཞུ་ཞུས་པས། ཁོ་བོས་དེ་སྔ་ཚོགས་དབེན་དུ་བཤད་པ་དེ་ཚོ་ཡིན་མོད། འོན་ཀྱང་འདི་བཞིན་དུ་ཐུགས་ལ་ཐོགས་མཛོད་གསུང་སྟེ། འཆི་བ་ཞེས་བྱ་རྣམ་རྟོག་ཡིན། དཔའ་བོ་རྣལ་འབྱོར་མ་ཚོགས་ཀྱིས། མཁའ་སྤྱོད་གནས་སུ་ཁྲིད་པར་བྱེད། ཅེས་སོགས་གསུངས་མགུར་མཛད་ཅིང༌། ཡང་འདི་སྐད་ཀྱང་གསུངས། བླ་མ་དམ་པ་དུས་གསུམ་གྱི་སངས་རྒྱས་རྣམས་དང༌། ང་ཡི་སེམས་དབྱེར་མི་ཕྱེད་པར་བརྟན་གཡོ་ཐམས་ཅད་ཁྱབ་པར་གནས་པ་ཡིན་པས་དེ་བཞིན་དུ་གོ་ཞིང་རྟོགས་པར་མཛད་པར་ཞུ། ཆོས་ཐམས་ཅད་ཀྱི་མཐར་ཐུག་པའི་དོན་སྟོང་པ་ཉིད་དང་སྙིང་རྗེ་གཉིས་སུ་མེད་པ་བསྒོམ་པར་ཞུ། ལམ་རྣམས་ཀྱི་ནང་ནས་མཆོག་ཏུ་གྱུར་པ་ཟབ་མོ་ནཱ་རོའི་ཆོས་དྲུག་བསྒོམ་པར་ཞུ། ཡོན་ཏན་སྐྱེས་ཚད་མཆོག་ཏུ་མི་འཛིན་པར་གོང་ནས་གོང་དུ་བརྩེགས་པར་ཞུ། སྒོམ་སྐྱོན་དང་ཐེ་ཚོམ་བྱུང་ན་གེགས་སེལ་གྱི་དཔེ་རྣམས་ལ་གཟིགས་པར་ཞུ། ཞི་བདེ་འདོད་ན་འདོད་ཆུང་ཆོག་ཤེས་ལ་བརྟེན་པར་ཞུ། རྫོགས་པའི་སངས་རྒྱས་བཞེད་ན་རི་ཁྲོད་དགོན་པ་འགྲིམ་པར་ཞུ། འཁོར་བའི་སྡུག་བསྔལ་དྲན་པར་གྱིས་ལ་ཚེ་འདི་བློ་ཡིས་གཏོང་བར་ཞུ། བླ་མ་རང་སེམས་ཡིན་པས་གཞན་ནས་མི་ཚོལ་བར་ཞུ། རྣམ་རྟོག་མི་མངའ་ས་ལེར་མཁྱེན་པའི་ཆོས་རྣམས་རྟེན་འབྲེལ་དུ་རྟོགས་པར་ཞུ། སྨོན་ལམ་ཇི་ལྟར་བཏབ་པ་བཞིན་དུ་འགྲུབ་པ་ཡིན་པས་སྨོན་ལམ་ཟབ་ཅིང་རྒྱ་ཆེ་བ་འདེབས་པར་ཞུ། གཞི་སྐྱེ་བ་མེད་པ་ཆོས་ཀྱི་སྐུ། ལམ་འགགས་པ་མེད་པ་ལོངས་སྤྱོད་རྫོགས་པའི་སྐུ། འབྲས་བུ་གང་ལ་གང་འདུལ་སྤྲུལ་པའི་སྐུ་སྟེ་སྐུ་གསུམ་དུ་ཆོས་ཐམས་ཅད་མ་ལུས་པ་མེད་པས། དེ་བཞིན་དུ་གོ་ཞིང་རྟོགས་པར་ཞུ། སེམས་ཅན་ལ་གནོད་པ་ནི་འོང༌། ཕན་པ་ནི་དཀའ་བས་གདན་ས་དང་སྐུ་ལྡེར་དང་འབུམ་པ་ལ་སོགས་པ་ནི་མི་མཛད་པར་ཞུ། བླ་མའི་གདན་ས་གང་ཡིན་ཆོས་དང་མཐུན་པ་དེ་ཡིན་པས། རྒྱལ་བའི་བཀའ་དང་མི་འགལ་བ་མཛད་པར་ཞུ། མ་འོངས་པའམ་གང་ཟག་ང་དང་མ་མཇལ་སྙམས་པ་རྣམས་ཀྱང༌། ཁོ་བོས་བརྩམ་པའི་བསྟན་བཅོས་ལམ་མཆོག་རིན་པོ་ཆེའི་ཕྲེང་བ་དང༌། རྣམ་པར་ཐར་པའི་རྒྱན་ལ་གཟིགས་དང་ང་དང་མངོན་སུམ་དུ་མཇལ་བ་དང་ཁྱད་མེད། ད་ལྟ་ང་ཡི་འཁོར་སྙིང་མེད་པོ་འགའ་ཞིག །བླ་མ་དུས་གསུམ་གྱི་སངས་རྒྱས་འདི་དང་མ་མཇལ་ནས་ང་ལ་མེད་སྙམས་པ་ཡང་འབད་དེ་གུས་པས་གསོལ་བ་ཐོབ་དང༌། བྱིན་རླབས་ཀྱི་ཡོན་ཏན་རང་འབར་དུ་འབྱུང་བས། དེ་ལྟར་དུ་དགོངས་པར་ཞུ། ལར་བླ་མར་སྣང་བ་རྨི་ལམ་ཙམ་འདི་ནུབ་ཀྱང་ཐུགས་རྗེ་དང་བྱིན་རླབས་ཆུང་དུ་མི་འགྲོ་ཞིང༌། སྡུག་བསྔལ་ལས་སྐྱོབས་པ་དང༌། འཁོར་བར་མི་ལྟུང་བར་ང་རང་ཤེས་ཀྱིས་མོས་པ་དང་གུས་པའི་གདུང་བ་མི་གཅོད་པར་ཞུའོ་གསུངས་སྟེ་ཆོས་ཐམས་ཅད་ཀྱི་གནས་ལུགས་སྐྱེ་བ་མེད་པ་སྤྲོས་པའི་མཐའ་ཐམས་ཅད་དང་བྲལ་བའི་ངང་ལ་སྙོམས་པར་ཞུགས་སོ། །དེ་ནས་འདུས་བྱས་ཐམས་ཅད་མི་རྟག་པར་སྟོན་པ་དང༌། གདུལ་བྱ་ལེ་ལོ་ཅན་རྣམས་ལ་མི་རྟག་པར་བསྐུལ་བར་བྱ་བའི་ཕྱིར། དགུང་ལོ་བདུན་ཅུ་རྩ་ལྔ་བཞེས་པའི་དུས་སུ་ཆུ་མོ་བྱའི་ལོ་སྟོན་ཟླ་འབྲིང་པོའི་ཚེས་བཅོ་ལྔའི་སྔ་དྲོ་སྐར་མ་ཁྲུམས་སྟོད་ལ་བབས་པའི་ཚེ། སྐུ་ཡོངས་སུ་མྱ་ངན་ལས་འདས་པའི་ཚུལ་བསྟན་ཏེ། ནམ་མཁའ་ལ་འཇའ་འོད་དང་མེ་ཏོག་གིས་ཁྱབ་པར་གྱུར། དེར་ལྷ་རྗེ་སྙི་སྒོམ་འདས་ཟེར་བའི་སྒྲ་ཐོས། དེའི་ནུབ་མོ་སྒོམ་ཆེན་པ་ཐམས་ཅད་མཚམས་ཐོན་ལ་ཤོག་ཟེར་བ་ཐོས་ནས། ཕྱིན་ཙ་ན་བླ་མ་འདས་ནས་གདུང་ལྷ་ཁང་ཆེན་མོར་སྤྱན་དྲངས་ཤིང༌། དར་ཟབ་དང་རིན་པོ་ཆེ་སྣ་ཚོགས་ཀྱི་ཁྲི་ལ་བཞུགས་འདུག་པ་ལ། བཙུན་ཆུང་གཉིས་ཀྱི་ལྷ་བཤོས་ཕུལ་ཏེ། མཆོད་གཉེར་བྱས་པས་ཕྱག་རྒྱ་ཆེན་པོའི་སྒོམ་སྐྱེས་ཏེ། དེར་འཚོགས་པའི་ཡོན་བདག་ཐམས་ཅད་ཀྱིས་མོས་པའི་མཆོད་པ་ཕུལ་ཞིང་གསོལ་བ་བཏབ་པས། ཕལ་ཆེར་ཏིང་ངེ་འཛིན་གྱི་ཉམས་མྱོང་ཁྱད་པར་ཅན་དང་ལྡན་པར་གྱུར་ཏོ། །དེ་ནས་ཞག་གསུམ་གྱི་ནང་པར་གདུང་བཞུ་བའི་ཕྱིར་དར་གྱི་ཁྲི་ལ་གདན་དྲངས་ཏེ། དགེ་སློང་རྣམས་ཀྱིས་སྣ་དྲངས་པའི་དགེ་འདུན་རྣམས་ཀྱིས་སེར་ཕྲེང་བྱས་ནས། མཆོད་རྫས་སྣ་ཚོགས་དང༌། རོལ་མོ་ཆ་བྱེད་དཔག་ཏུ་མེད་པ་ཐོགས་ཏེ། ཚེས་བཅོ་བརྒྱད་ཀྱི་ཉིན་པར་གདུང་སྦྱངས་པས། ས་གཡོ་བ་དང་འོད་དང་རོལ་མོའི་སྒྲ་དང༌། དུད་པ་འཇའ་ཁ་དོག་སྣ་ལྔ་ལྟར་གྱུར་ཏེ། དྭགས་པོའི་ལུང་པ་ཐམས་ཅད་ཁེངས་ནས། ཐམས་ཅད་ཀྱི་མཐོང་སྣང་ལ་མེ་ཏོག་སྔོན་པོའི་ཆར་བབས་ཤིང༌། ཐུགས་ལྗགས་དང་རིང་བསྲེལ་དཔག་ཏུ་པ་མེད་བྱོན་ནོ། །དེ་ལྟ་བུའི་བླ་མ་བདེ་བར་གཤེགས་པ་དྭགས་པོ་རིན་པོ་ཆེ་དེ་ཉིད་མདོ་སྡེ་ལས་ཇི་ལྟར་བྱུང་བའི་ཚུལ་ནི། རྡོ་རྗེ་གདན་གྱི་བྱང་ཕྱོགས་ཁ་བ་ཅན་གྱི་ལྗོངས། ཆུ་བོ་མ་ཧཱ་ལོ་ཧི་ཏའི་འགྲམ། རི་བྲག་ཚང་ཚིང་ཅན་ན། དགེ་སློང་འཚོ་བྱེད་ཅེས་གྲགས་པ་དག་པའི་འཁོར་མ་དག་པའི་འཁོར་དྭངས་བ་འདྲེན་པ། ལྔ་བརྒྱ་ལས་མི་ཉུང་བ་ལྷན་ཅིག་ཏུ་དེ་བཞིན་གཤེགས་པའི་ཡེ་ཤེས་ལ་ལོངས་སྤྱོད་དོ། །ཞེས་དང༌། འཇིག་རྟེན་གྱི་ཁམས་ཡོན་ཏན་ཐམས་ཅད་ཀྱིས་བརྒྱན་པ་ཞེས་བྱ་བར། དེ་བཞིན་གཤེགས་པ་འོད་དྲི་མ་མེད་པ་ཞེས་བྱ་བར་འགྱུར་རོ། །ཞེས་སོགས་མདོ་རྒྱུད་དུ་མ་ནས་ལུང་བསྟན་པའི་ཆོས་རྗེ་དྭགས་པོ་རིན་པོ་ཆེ་ལ། སློབ་མ་ངོ་མཚར་ཅན་མང་དུ་བྱུང་བའི་བུ་ཆེན་བཞིར་ཡོངས་སུ་གྲགས་པ་ནི། བླ་མ་ཤོ་རོམ་འཕགས་པ། གསེར་སྒོམ་ཡེ་ཤེས་སྙིང་པོ། འོལ་ཀ་རམ་ཉེ་ཆོས་གཡུང༌། ཟེམ་ཤིང་ཡེ་ཤེས་སྙིང་པོ་དང་བཞིའོ། །རྒྱུད་པ་འཛིན་པའི་སྲས་བཞི་ནི། སློབ་དཔོན་དྭགས་པོ་སྒོམ་ཚུལ། བདེ་གཤེགས་ཕག་མོ་གྲུབ་པ། ཆོས་རྗེ་དུས་གསུམ་མཁྱེན་པ། བླ་མ་དཔལ་ཆེན་འབའ་རོམ་པ་དང་བཞིའོ། །ཐུགས་ཀྱི་སྲས་བཞི་ནི། དབོན་པོ་དྭགས་པོ་སྒོམ་ཆུང༌། བླ་མ་རྨོག་ཅོག་པ། གྲུབ་ཐོབ་གསལ་སྟོང་ཤོ་སྒོམ། བླ་མ་ཆེན་པོ་འོལ་ཀ་བ་དང་བཞིའོ། །ཉེ་བའི་སྲས་བཞི་ནི། དྭགས་པོ་འདུལ་འཛིན། ཇོ་སྲས་ལྷོ་ལ་ཡག །ཀྱེ་པོ་ཡེ་རྡོར། མགར་སྒོམ་དཀར་པོ་དང་བཞིའོ། །སྐལ་ལྡན་གྱི་སློབ་མ་དྲུག་ནི། ཁམས་སྒོམ་ཆོས་ཀྱི་བླ་མ། ཤེལ་སྒོམ་འཕགས་པ། སྐྱེ་སྒོམ་ཡེ་རྡོར། ཐང་ལ་མོན་སྒོམ། ཏི་སྒྲོ་ཉང་སྒོམ། གནམ་མཚོ་དེ་སྒོམ་དང་དྲུག་གོ། ལས་ཅན་གྱི་བུ་བཞི་ནི། སྐེ་རོང་རྩ་སྤྱིལ་བ། རྒྱལ་བ་ཁྱུང་ཚང་བ། བླ་མ་ཟངས་རི་བ། ཞིག་པོ་འཇའ་ཐུལ་དང་བཞིའོ། །ཞབས་ཏོག་བྱེད་པའི་གནས་བཞི་ནི། ཇོ་གདན། ལེགས་མཛེས་བྱང་ཡེ། གསལ་བྱང་དང་བཞིའོ། །གཞན་ཡང་ས་ཐོབ་ཀྱི་སློབ་མ་ལྔ་བརྒྱ་ཕྲག་གཅིག །གདུགས་ཐོགས་ཀྱི་སློབ་མ་སྟོང་ཕྲག་གཅིག་བྱུང་བ་ཡིན་ནོ།